CELEX: 32019R1974
Language: hr
Date: 2019-05-17 00:00:00
Title: Delegirana uredba Komisije (EU) 2019/1974 оd 17. svibnja 2019. o dopuni Uredbe (EU) br. 1295/2013 Europskog parlamenta i Vijeća utvrđivanjem dodatnih kvalitativnih i kvantitativnih pokazatelja uspješnosti

29.11.2019   
               
               
                  HR
               
               
                  Službeni list Europske unije
               
               
                  L 308/1
               
            
         DELEGIRANA UREDBA KOMISIJE (EU) 2019/1974
         оd 17. svibnja 2019.
         o dopuni Uredbe (EU) br. 1295/2013 Europskog parlamenta i Vijeća utvrđivanjem dodatnih kvalitativnih i kvantitativnih pokazatelja uspješnosti
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1295/2013 Europskog parlamenta i Vijeća od 11. prosinca 2013. o uspostavi programa Kreativna Europa (2014.–2020.) i stavljanju izvan snage odluka br. 1718/2006/EZ, br. 1855/2006/EZ i br. 1041/2009/EZ (1), a posebno njezin članak 20.,
         budući da:
         
                     (1)
                  
                  
                     Uredbom (EU) br. 1295/2013, kojom se uspostavlja program Kreativna Europa („program”), obuhvaćene su posebne odredbe o praćenju programa i popis pokazatelja koje treba upotrebljavati za mjerenje njegove uspješnosti. Međutim, nedostaci trenutačnog okvira onemogućili su odgovarajuće praćenje programa.
                  
               
                     (2)
                  
                  
                     Kad je riječ o konfiguraciji programa, iako se opći i posebni ciljevi navedeni u člancima 3. i 4. Uredbe (EU) br. 1295/2013 jednako primjenjuju na oba potprograma i međusektorsku komponentu, u sedam se prioriteta potprograma MEDIA iz članka 9. i šest prioriteta potprograma Kultura iz članka 12. posebni ciljevi ponavljaju. Neki se prioriteti odnose na ciljeve programa, a drugi na ciljeve potprograma ili mjera. Stoga se ostvarenja ne mogu izravno povezati s rezultatima u sredini razdoblja i krajnjim rezultatima.
                  
               
                     (3)
                  
                  
                     Usto, pokazatelji navedeni u članku 18. stavku 1. Uredbe (EU) br. 1295/2013 ne omogućuju sveobuhvatno praćenje napredovanja i uspješnosti programa u odnosu na utvrđene ciljeve. Trenutačno postoje pokazatelji ostvarenja i pokazatelji rezultata, no samo se ograničen broj pokazatelja može smatrati pokazateljima učinka. Konačno, postoji i niz pokazatelja za ocjenjivanje ukupne uspješnosti na tržištu koji se ne mogu upotrijebiti za mjerenje uspješnosti programa.
                  
               
                     (4)
                  
                  
                     Potrebno je provesti sveobuhvatno preispitivanje okvira za praćenje uspješnosti programa i uvesti dodatne kvalitativne i kvantitativne pokazatelje. Tijekom vanjske evaluacije programa u sredini programskog razdoblja Komisija je s obzirom na dotadašnje iskustvo u provedbi programa razvila nove pokazatelje.
                  
               
                     (5)
                  
                  
                     Predloženi skup pokazatelja trebao bi predstavljati okvir za mjerenje napredovanja u ostvarivanju ciljeva programa. Novi bi se pokazatelji trebali upotrebljavati za redovito praćenje programa i za konačnu evaluaciju u skladu s člankom 18. stavkom 5. Uredbe (EU) br. 1295/2013.
                  
               
                     (6)
                  
                  
                     Uspješnost programa trebala bi se mjeriti na razini programa, potprograma i pojedinačnih mjera za koje su oblikovani predloženi novi pokazatelji. Tako bi se trebale prikupiti korisne informacije o kulturnom i kreativnom sektoru programa te kulturnom i audiovizualnom sektoru u pogledu potprograma. Pokazatelji utemeljeni na mjerama trebali bi s druge strane pružiti informacije o provedbi određenih mjera potprograma,
                  
               DONIJELA JE OVU UREDBU:
         
            Članak 1.
            
               1.   Osim pokazatelja za opće ciljeve iz članka 18. stavka 1. točke (a) Uredbe (EU) br. 1295/2013 primjenjuju se i sljedeći pokazatelji uspješnosti:
               
                           a)
                        
                        
                           broj radnih mjesta otvorenih u kulturnom i kreativnom sektoru u okviru programa;
                        
                     
                           b)
                        
                        
                           financijski doprinos kulturnog i kreativnog sektora iskorišten u okviru programa za financirane projekte;
                        
                     
                           c)
                        
                        
                           broj osoba koje pristupaju europskim kulturnim i kreativnim djelima nastalima u okviru programa, uključujući, kad je to moguće, djela iz stranih zemalja;
                        
                     
                           d)
                        
                        
                           broj i udio društava za audiovizualnu produkciju koja su izvijestila da im se položaj na tržištu poboljšao zahvaljujući potpori iz potprograma MEDIA.
                        
                     
            
               2.   Osim pokazatelja za posebne ciljeve iz članka 18. stavka 1. točke (b) Uredbe (EU) br. 1295/2013 primjenjuju se i sljedeći pokazatelji uspješnosti:
               
                           a)
                        
                        
                           broj i opseg transnacionalnih partnerstava uspostavljenih uz potporu programa, uključujući matičnu zemlju organizacija korisnica;
                        
                     
                           b)
                        
                        
                           broj kulturnih i kreativnih aktivnosti organiziranih na nadnacionalnoj razini uz potporu potprograma Kultura;
                        
                     
                           c)
                        
                        
                           broj sudionika u iskustvima učenja i aktivnostima poduprtima u okviru programa kojima su se poboljšale kompetencije i povećala zapošljivost (uključujući udio žena);
                        
                     
                           d)
                        
                        
                           kvalitativni dokazi o uspjesima u području umjetničkih, poslovnih i tehnoloških inovacija zahvaljujući potpori programa;
                        
                     
                           e)
                        
                        
                           popis priznanja, nominacija i nagrada za audiovizualna djela koja su primila potporu potprograma MEDIA u okviru najvažnijih velikih međunarodnih festivala i nacionalnih akademija (kao što su Berlinale, Cannes, nagrada Oscar i Europska filmska nagrada).
                        
                     
            
               3.   Osim pokazatelja za posebne ciljeve iz članka 18. stavka 1. točke (c) Uredbe (EU) br. 1295/2013 primjenjuju se i sljedeći pokazatelji uspješnosti:
               
                           a)
                        
                        
                           broj gledatelja filmova iz drugih država članica, distribuiranih u Uniji uz potporu programa, u državama članicama;
                        
                     
                           b)
                        
                        
                           udio gledatelja filmova iz drugih država članica u državama članicama;
                        
                     
                           c)
                        
                        
                           postotak audiovizualnih djela Unije u kinima i na digitalnim platformama koja su primila potporu programa;
                        
                     
                           d)
                        
                        
                           prosječan broj područja stranih zemalja na kojima su distribuirana filmska i televizijska djela koja su primila potporu programa;
                        
                     
                           e)
                        
                        
                           broj koprodukcija razvijenih i ostvarenih uz potporu programa, uključujući udio koprodukcija s različitim partnerima;
                        
                     
                           f)
                        
                        
                           udio audiovizualnih djela koja su primila potporu potprograma MEDIA, a scenarij je napisala ili ih je režirala žena.
                        
                     
            
               4.   Osim pokazatelja za posebne ciljeve iz članka 18. stavka 1. točke (d) Uredbe (EU) br. 1295/2013 primjenjuju se i sljedeći pokazatelji uspješnosti:
               
                           a)
                        
                        
                           broj umjetnika i djelatnika u kulturnom i kreativnom sektoru te šira javnost do kojih su, na izravan ili neizravan način, doprli projekti koji su primili potporu potprograma Kultura;
                        
                     
                           b)
                        
                        
                           broj sudionika u projektima koji su primili potporu i koji su izvijestili o novim ili povećanim tržišnim ili profesionalnim prilikama;
                        
                     
                           c)
                        
                        
                           broj projekata koji su primili potporu programa i namijenjeni su skupinama u nepovoljnom položaju, među ostalim osobama migrantskog podrijetla, osobama s invaliditetom i nezaposlenim osobama, a posebice nezaposlenim mladima;
                        
                     
                           d)
                        
                        
                           veličina organizacija (mikro, mala, srednja ili velika) koje sudjeluju u projektima (godišnji broj zaposlenih i godišnji promet ili godišnja bilanca);
                        
                     
                           e)
                        
                        
                           broj i relativni udio malih i velikih projekata suradnje koji su primili potporu potprograma Kultura;
                        
                     
                           f)
                        
                        
                           broj umjetnika te djelatnika u kulturnom i kreativnom sektoru, prema zemlji podrijetla i spolu, koji su uz potporu potprograma Kultura iskoristili mogućnost geografske mobilnosti izvan matične zemlje;
                        
                     
                           g)
                        
                        
                           broj književnih prijevoda godišnje koji su primili potporu programa;
                        
                     
                           h)
                        
                        
                           broj i postotak prijevoda s manje raširenih jezika koji su primili potporu programa;
                        
                     
                           i)
                        
                        
                           broj knjiga izdanih uz potporu programa.
                        
                     
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 17. svibnja 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 347, 20.12.2013., str. 221.